लघुकथा के नाम पर राजधानी में संभवत: यह पहली विचार गोष्ठी थी,जिसमें नरेंद्र कोहली, विष्णु प्रभाकर,जानकीप्रसाद शर्मा, दिनेश शाकुल, प्रेम जनमेजय, रमेश उपाध्याय, डॉ. महीपसिंह, द्रोणवीर कोहली, डॉ. विनय, डॉ.हरदयाल के सान्निध्य में महावीर प्रसाद जैन, जगदीश कश्यप, रमेश बतरा, कुलदीप जैन, डॉ.जगदीश चंद्रिकेश सहित कई और साहित्यकार उपस्थित थे। ‘लघुकथा: विकास और संभावना’ विषय को केंद्र में रखकर आयोजित गोष्ठी में बहस के कई महत्त्वपूर्ण मुद्दे सर्वप्रथम उठे। आज जो बार–बार उठ रही है, उसके संबंध में रमेश उपाध्याय ने तब कहा था : ‘लघुकथाएँ ऐसी लिखी जानी चाहिए, जो आकार में नहीं, अर्थ में बड़ी हों और सूत्र रूप में समाज को कुछ दे सकें।’ महेश दर्पण की भी बातें रेखांकित करने योग्य थी : ‘लघुकथा की रचना–प्रक्रिया में अखबारियत जैसे खतरों से भी रचनाकारों को सावधान रहना होगा। विधा के रूप में तो ‘लघुकथा’ की स्वीकृति–अस्वीकृति का प्रश्न ही नहीं उठता, हमारी बात हम तक पहुँचती है या नहीं, यही लघुकथा की सही पहचान है।’ यह संकलन ‘समग्र’ के लघुकथांक का किताबी रूप है, जिसने कृष्ण कमलेश के अनुसार–‘हिंदी लघुकथा के नाम पर जो चुटकुलेबाजी, लतीफेबाजी, व्यंग्य–हास्य की फूहड़ कथाएँ चल पड़ी थीं, उनसे ‘समग्र’ ने बचना चाहा था।’